D. Čaplovič, podpredseda vlády SR: (2008-10-31):
Pýtam sa aj preto, že predchádzajúca vláda dávala každoročne na zahraničných Slovákov okolo 3 milióny, naša vláda dáva každoročne 40 miliónov a ešte osobitne rieši mnohé veci, pre ktoré uvoľňuje finančné zdroje aj zo Všeobecnej pokladničnej správy preto, aby sme pomohli Slovákom v zahraničí. A nejde len o Mlynky, teraz ide o slovenskú školu v Užhorode, teraz pôjde v budúcnosti o aktivity vo vzťahu k rumunským Slovákom a naozaj máme záujem, aby sme skutočne pomáhali Slovákom, na rozdiel od toho, že to finančne z vašej strany nikdy nebolo plne pokryté. A na druhej strane sa pýtam ešte jednu vec, osem rokov ste vládli a najmä za tých osem rokov, keď sa prijímali isté, poviem, štandardné návrhy zákonov vo vzťahu k národnostným menšinám, osobitne sa to vždy väčšinou týkalo len jednej národnostnej menšiny, napríklad, že osempercentné zvýšenie štandardov alebo normatívov na jedného žiaka pre národnostné školy platilo len pre maďarskú národnostnú menšinu. Na to som vždy poukazoval, my sme to až teraz zmenili, že to patrí každej národnostnej menšine na Slovensku. A prijali sa také veci, ktoré bolo potrebné, samozrejme, prijať aj vo vzťahu k Rade Európy, aj vo vzťahu k Európskej únii. Ale na druhej strane, čo ste žiadali recipročne v tom období od Maďarskej republiky, aby sme to vyvážili? My sme sa dostali do situácie, že sú tu prijaté isté normy, prosím, akceptujeme ich. Ak akceptujeme, hovoríme, že to je status quo, a na druhej strane sme teda v istom spôsobe v defenzíve, lebo tú defenzívu ste urobili vy. Za osem rokov ste v rámci reciprocity nežiadali Maďarskú republiku, a keďže prijímame také a také zákony, aby rovnaké zákony boli prijaté v Maďarskej republike. Po ďalšie, ak sa týka, a to budem hovoriť, možnože aj iste pán predseda Národnej rady to niekoľkokrát zopakoval, tie bilaterálne rokovania, my neustále na to upozorňujeme. A teraz poviem, na rokovanie, ktoré sa konalo pod naším predsedníctvom v Rade Európy v predchádzajúcom polroku, keď bola zvolaná konferencia a významné zasadnutie k 10. výročiu prijatia Európskej charty regionálnych a menšinových jazykov a toho Rámcového dohovoru o menšinách, ktorý sa prijal v roku 1998, je k tomu 10. výročiu, pred desiatimi rokmi. My sme jasne a mojimi ústami na tomto zasadnutí konštatovali, že riešenie také, aké bolo doteraz vo vzťahu k národnostnej menšine a čo sa týka maďarskej národnostnej menšiny, nie je prijateľné a budeme sa snažiť vytvárať štandardizáciu ku všetkým národnostným menšinám rovnako. A že aktivity, a informovali sme aj pána hlavného komisára pre národnostné menšiny Rady Európy, pána Hamarberga, ktorý nám jednoznačne potvrdil tieto naše konkrétne kroky, ktoré chceme robiť. Dneska sme ďaleko voľnejší aj v Rade Európy, aj v Európskej únii, aj v Európskom parlamente a musím vám povedať, že postupne sa váhy prekláňajú na slovenskú stranu. Lebo sa snažíme vždy, keď sme, či už sme na úrovni Európskeho parlamentu, či už sme na úrovni s európskymi komisármi, keď rokujeme, alebo v Rade Európy, alebo v OBSE a tak ďalej a tak ďalej, presadzujeme záujmy reciprocity a presadzujeme, poukazujeme na isté negatívne stránky, ale nechceme to zväzovať zákonmi. My chceme skutočne vytvoriť podmienky na to, aby Európa poznala, kto je problémom v strednej Európe, a že predovšetkým sú to politické strany, nie menšiny, nie maďarská národnostná menšina, ale politické strany, ako je SMK, ktorá zneužíva a robí vazala z maďarskej národnostnej menšiny a zneužíva ich aj v rámci Európskej únie, aj v rámci Európskeho parlamentu, aj v rámci Rady Európy a takýmto spôsobom diktuje si svoje podmienky. A o tomto chceme aj hovoriť dnes a hovoríme dnes, pretože naozaj problémom nie je maďarská národnostná menšina. Ja som zopakoval znovu, budem rokovať s každým, s občianskymi združeniami, samosprávami, ale takýmto spôsobom rokovať ako s SMK, ktoré sa pasuje za jediného zástancu v parlamente národnostnej menšiny, nemienim rokovať ďalej takýmto spôsobom, ako sa to rokuje dnes. Čiže máme svoje stanoviská, máme svoje názory a budeme rokovať s maďarskou národnostnou menšinou, ale nie reprezentovanou SMK, ale odbornými profesijnými zväzmi, samosprávami a tak ďalej, lebo tí skutočne zastávajú záujmy maďarskej národnostnej menšiny a tí teda konštatujú, že nie je to také zlé na Slovensku, ako to často tvrdí a politicky zneužíva SMK. Čiže robíme všetko pre to, snažíme sa robiť, ale nie zákonmi, nie rigidne, ale dohovorom, dialógom. A musíme naprávať to, čo ste za osem rokov v minulom období, keď ste boli u moci, zmeškali v rámci reciprocity. Ďakujem. (Potlesk.)